[pic] | COMISIA EUROPEANĂ |

Bruxelles, 12.5.2010

COM(2010) 240 final

2010/0136 (NLE)

Propunere de

REGULAMENT AL CONSILIULUI

de modificare a Regulamentului (CE) nr. 974/98 în ceea ce privește introducerea euro în Estonia

EXPUNERE DE MOTIVE

CONTEXTUL PROPUNERII

La 12 mai 2010 Comisia a adoptat o propunere de decizie a Consiliului în conformitate cu articolul 140 alineatul (2) din Tratatul privind funcționarea Uniunii Europene (denumit în continuare „tratatul”), indicând că Estonia îndeplinește condițiile necesare pentru adoptarea euro și abrogând, de la 1 ianuarie 2011, derogarea al cărei obiect îl constituie această țară.

În cazul unei decizii pozitive, Consiliul va trebui să adopte celelalte măsuri necesare pentru introducerea euro în Estonia.

Regulamentul (CE) nr. 974/98 al Consiliului privind introducerea euro[1] reglementează introducerea inițială a euro în statele membre din zona euro din primul val și în Grecia[2]. Acest regulament a fost modificat prin:

- Regulamentul (CE) nr. 2169/2005, pentru a pregăti viitoarele extinderi ale zonei euro;

- Regulamentul (CE) nr. 1647/2006, pentru a include Slovenia (care a adoptat moneda euro la 1 ianuarie 2007);

- Regulamentul (CE) nr. 835/2007, pentru a include Ciprul (care a adoptat moneda euro la 1 ianuarie 2008);

- Regulamentul (CE) nr. 836/2007, pentru a include Malta (care a adoptat moneda euro la 1 ianuarie 2008);

- Regulamentul (CE) nr. 693/2008, pentru a include Slovacia (care a adoptat moneda euro în ianuarie 2009);

Pentru ca Regulamentul (CE) nr. 974/98 să includă și Estonia, trebuie adăugată o trimitere la acest stat membru în regulament. Prezenta propunere cuprinde modificările necesare la regulamentul respectiv.

Planul de schimbare monetară al Estoniei specifică faptul că trebuie aplicat așa-numitul scenariu al „big-bang-ului”. Cu alte cuvinte, adoptarea euro ca monedă a Estoniei trebuie să coincidă cu introducerea bancnotelor și monedelor euro în acest stat membru.

REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Procedura formală în urma propunerii Comisiei de decizie a Consiliului implică consultarea BCE. Provocările în materie de politică economică cu care sunt confruntate statele membre sunt discutate în mod regulat la diferite rubrici în cadrul Comitetului economic și financiar și al ECOFIN/Eurogrup. Este vorba, printre altele, și despre discuții informale asupra unor chestiuni specifice pregătirii unei eventuale intrări în zona euro (inclusiv asupra politicilor privind cursul de schimb). Dialogul cu mediul universitar și alte grupuri interesate are loc în cadrul unor conferințe/seminare sau ad hoc .

Evoluțiile economice din zona euro și din statele membre sunt evaluate în cadrul diverselor proceduri de coordonare și supraveghere a politicilor economice (în special în temeiul articolului 121 din tratat), precum și în contextul monitorizării și examinării regulate de către Comisie a evoluției fiecărei țări și a zonei în ansamblul său (prin prognoze, publicații periodice, contribuții la Comitetul economic și financiar și ECOFIN/Eurogrup). În conformitate cu principiul proporționalității și cu practica anterioară, Comisia propune să nu se efectueze o evaluare formală a impactului.

ELEMENTELE JURIDICE ALE PROPUNERII

Temeiul juridic

Prezenta propunere are ca temei juridic articolul 140 alineatul (3) din tratat, care permite adoptarea celorlalte măsuri necesare pentru introducerea euro în statul membru a cărui derogare a fost abrogată în temeiul articolului 140 alineatul (2) din tratat.

Consiliul hotărăște cu unanimitatea statelor membre a căror monedă este euro și a statului membru respectiv, la propunerea Comisiei și după consultarea BCE.

Subsidiaritate și proporționalitate

Propunerea intră în sfera competenței exclusive a Uniunii. În consecință, principiul subsidiarității nu se aplică.

Prezenta propunere nu depășește ceea ce este necesar în vederea atingerii obiectivului și, prin urmare, este conformă principiului proporționalității.

Alegerea instrumentului juridic

Regulamentul este singurul instrument juridic adecvat pentru modificarea Regulamentului (CE) nr. 974/98 al Consiliului privind introducerea euro.

IMPLICAȚIILE BUGETARE

Propunerea nu are implicații asupra bugetului Uniunii Europene.

COMENTARII ASUPRA ARTICOLELOR

Articolul 1

În conformitate cu articolul 1 litera (a) și cu articolul 1a din Regulamentul (CE) nr. 974/98, tabelul din anexa la regulamentul menționat enumeră statele membre participante și stabilește data adoptării euro, data schimbării monetare și, dacă este cazul, perioada de retragere treptată pentru toate aceste state membre. În conformitate cu articolul 1 litera (i) din Regulamentul (CE) nr. 974/98, perioada de retragere treptată se poate aplica doar statelor membre în care data adoptării euro coincide cu data schimbării monetare, ceea ce nu a fost cazul pentru cele unsprezece state membre care au adoptat euro la 1 ianuarie 1999 și nici pentru Grecia, care a adoptat euro la 1 ianuarie 2001. În cazul Sloveniei, Ciprului, Maltei și Slovaciei, data adoptării euro a coincis cu data schimbării monetare (1 ianuarie 2007 pentru Slovenia, 1 ianuarie 2008 pentru Cipru și Malta și 1 ianuarie 2009 pentru Slovacia), dar aceste țări au optat să nu aplice o perioadă de retragere treptată. În mod asemănător, Estonia, al cărei plan de schimbare monetară fixează aceeași dată pentru adoptarea euro (ca) și pentru schimbarea monetară (1 ianuarie 2011), a optat și ea să nu recurgă la o perioadă de retragere treptată.

Acest articol adaugă Estonia și următoarele informații relevante referitoare la acest stat membru în tabelul din anexa la Regulamentul (CE) nr. 974/98, în ordinea protocolară.

Stat membru | Data adoptării euro | Data schimbării monetare | Stat membru cu perioadă de „retragere treptată” |

„Estonia | 1 ianuarie 2011 | 1 ianuarie 2011 | Nu” |

Articolul 2

Acest articol stabilește data de 1 ianuarie 2011 ca dată de intrare în vigoare a regulamentului, pentru ca acesta să se aplice conform calendarului celorlalte acte ale Consiliului referitoare la adoptarea euro de către Estonia, respectiv data abrogării derogării și data intrării în vigoare a cursului de schimb pentru coroana estonă.

2010/0136 (NLE)

Propunere de

REGULAMENT AL CONSILIULUI

de modificare a Regulamentului (CE) nr. 974/98 în ceea ce privește introducerea euro în Estonia

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 140 alineatul (3),

având în vedere propunerea Comisiei Europene[3],

având în vedere avizul Băncii Centrale Europene[4],

întrucât:

(1) Regulamentul (CE) nr. 974/98 al Consiliului din 3 mai 1998 privind introducerea euro[5] prevede înlocuirea cu euro a monedelor statelor membre care au îndeplinit condițiile necesare pentru adoptarea euro în momentul în care Comunitatea a intrat în cea de-a treia etapă a uniunii economice și monetare.

(2) Regulamentul (CE) nr. 2596/2000 al Consiliului[6] a modificat Regulamentul (CE) nr. 974/98 pentru a prevedea dispozițiile privind înlocuirea monedei naționale a Greciei cu moneda euro.

(3) Regulamentul (CE) nr. 2169/2005 al Consiliului[7] a modificat Regulamentul (CE) nr. 974/98 pentru a pregăti introducerea ulterioară a euro în statele membre care nu au adoptat încă moneda unică.

(4) Regulamentul (CE) nr. 1647/2006 al Consiliului[8] a modificat Regulamentul (CE) nr. 974/98 pentru a prevedea dispozițiile privind înlocuirea monedei naționale a Sloveniei cu moneda euro.

(5) Regulamentul (CE) nr. 835/2007 al Consiliului[9] a modificat Regulamentul (CE) nr. 974/98 pentru a prevedea înlocuirea monedei naționale a Ciprului cu moneda euro.

(6) Regulamentul (CE) nr. 836/2007 al Consiliului[10] a modificat Regulamentul (CE) nr. 974/98 pentru a prevedea înlocuirea monedei naționale a Maltei cu moneda euro.

(7) Regulamentul (CE) nr. 693/2009[11] al Consiliului a modificat Regulamentul (CE) nr. 974/98 pentru a prevedea înlocuirea monedei naționale a Slovaciei cu moneda euro.

(8) În conformitate cu articolul 4 din Actul de aderare din 2003, Estonia este un stat membru care beneficiază de o derogare în înțelesul articolului 139 alineatul (1) din Tratatul privind funcționarea Uniunii Europene (denumit în continuare „tratatul”).

(9) Potrivit Deciziei 2010/…/CE a Consiliului din … 2010 privind adoptarea de către Estonia a monedei euro la 1 ianuarie 2011[12], Estonia îndeplinește condițiile necesare pentru adoptarea monedei euro, iar derogarea în favoarea Estoniei se abrogă cu începere de la 1 ianuarie 2011.

(10) Introducerea euro în Estonia necesită extinderea la Estonia a dispozițiilor existente privind introducerea monedei euro, stabilite de Regulamentul (CE) nr. 974/98.

(11) Planul de schimbare monetară al Estoniei specifică faptul că bancnotele și monedele euro trebuie să aibă curs oficial în statul membru respectiv la data introducerii euro ca monedă națională. În consecință, data adoptării euro, 1 ianuarie 2011, este și data schimbării monetare. Nu se prevede aplicarea unei perioade de „retragere treptată”.

(12) Prin urmare, Regulamentul (CE) nr. 974/98 trebuie modificat în consecință,

ADOPTĂ PREZENTUL REGULAMENT:

Articolul 1

Anexa la Regulamentul (CE) nr. 974/98 se modifică în conformitate cu anexa la prezentul regulament.

Articolul 2

Prezentul regulament intră în vigoare la 1 ianuarie 2011. Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

ANEXĂ

În anexa la Regulamentul (CE) nr. 974/98, se introduce următorul rând între rubricile pentru Germania și Grecia.

Stat membru | Data adoptării euro | Data schimbării monetare | Stat membru cu perioadă de „retragere treptată” |

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

„Estonia | 1 ianuarie 2011 | 1 ianuarie 2011 | Nu” |

[1] JO L 139, 11.5.1998, p. 1. Regulament modificat ultima dată prin Regulamentul (CE) nr. 1647/2006 al Consiliului din 7 noiembrie 2006 (JO L 309, 9.11.2006, p. 2).

[2] Regulamentul (CE) nr. 2596/2000 al Consiliului din 27 noiembrie 2000 de modificare a Regulamentului (CE) nr. 974/98 al Consiliului privind introducerea euro (JO L 300, 29.11.2000, p. 2).

[3] JO C […], […], p. […]

[4] JO C […], […], p. […].

[5] JO L 139, 11.5.1998, p. 1. Regulament modificat ultima dată prin Regulamentul (CE) nr. xxx/2007 al Consiliului (JO L, , p.).

[6] JO L 300, 29.11.2000, p. 2.

[7] JO L 346, 29.12.2005, p. 1.

[8] JO L 309, 9.11.2006, p. 2.

[9] JO L 186, 18.7.2007, p. 1.

[10] JO L 186, 18.7.2007, p. 3.

[11] JO L 195, 24.7.2008, p. 1.

[12] JO L […], […], p. […].